ค็อกเทล (วงดนตรี)

**ค็อกเทล** () เป็นอดีตวงดนตรีแนวคลาสสิกป็อปร็อกสัญชาติไทย จากกรุงเทพมหานคร เริ่มต้นจากการรวมวงดนตรีของนักเรียนระดับมัธยมศึกษาตอนปลายหลาย ๆ วงในโรงเรียนเตรียมอุดมศึกษา นำโดยปัณฑพล ประสารราชกิจ มาทำเพลงรวมไว้ในอัลบั้มชื่อ "COCKTAIL" วางจำหน่ายครั้งแรกเมื่อวันที่ 24 ธันวาคม พ.ศ. 2545 ซึ่งวงค็อกเทลถือเป็นวันก่อตั้งวง และใช้ชื่ออัลบั้มนี้ในการแสดงดนตรีเรื่อยมา

วงค็อกเทลมีผลงานอัลบั้มเพลงวางจำหน่ายทั้งสิ้น 9 อัลบั้ม 3 อีพี รวมมากกว่า 100 บทเพลง แบ่งเป็นยุคศิลปินอิสระ ในช่วงปี พ.ศ. 2545–2553 และยุคภายใต้จีเอ็มเอ็ม แกรมมี่ ในสังกัดจีนี่ เรคคอร์ด ในช่วงปี พ.ศ. 2553–2563 และในสังกัดยีนแล็บ ในช่วงปี พ.ศ. 2564–2568 จนกระทั่งยุบวงเมื่อวันที่ 24 ธันวาคม พ.ศ. 2568 รวมระยะเวลาทั้งหมด 23 ปี

## ประวัติ

### ยุคแรก (พ.ศ. 2545–2553)
วงค็อกเทลในยุคแรกทำผลงานเพลงในฐานะศิลปินอิสระ มีอัลบั้มทั้งหมด 3 ชุด ดังนี้

#### อัลบั้มแรก ''ค็อกเทล'' (พ.ศ. 2545–2546)

วงค็อกเทลเริ่มต้นขึ้นในปี พ.ศ. 2545 ขณะที่ โอม - ปัณฑพล ประสารราชกิจ กำลังศึกษาอยู่ในระดับชั้นมัธยมศึกษาปีที่ 6 ที่โรงเรียนเตรียมอุดมศึกษา โดยโอมเริ่มแต่งเพลงแรก คือ "ยิ้มให้ฉันหน่อย" จากนั้นจึงร่วมกับ วิศรุต เตชะวรงค์ (บู๊ สกายคิกเรนเจอร์) ในการจัดทำอัลบั้มเพลง โดยโอมขอยืมเงินของพ่อแม่ จำนวนทั้งหมด 85,000 บาท เพื่อจัดทำอัลบั้มเพลง จากนั้นจึงเริ่มเชิญชวนเพื่อนคนอื่น ๆ ที่ศึกษาในโรงเรียนเดียวกัน มาร่วมทำอัลบั้มกับทั้งคู่ เมื่อครบแล้ว โอมจึงแต่งเพลง "ซ้ำซ้อน" ขึ้นมาเพิ่ม ขณะที่บู๊ได้แต่งเพลง "หลบหน้า" "อยาก" และ "รักไม่ลงตัว" ขึ้นมาเพิ่ม

เพลงทั้งหมดในอัลบั้มนี้เริ่มบันทึกเสียงในเดือนพฤศจิกายน พ.ศ. 2545 ที่ห้องบันทึกเสียงปีเตอร์แพน ซอยสุขุมวิท 11 ของจักรี เปรมานนท์ โดยแบ่งเป็นบันทึกเสียงใน 3 วันแรก และ 2 วันหลังเป็นการผสมเสียงในแต่ละเพลง นักดนตรีที่ร่วมบันทึกเสียงนั้นส่วนใหญ่เป็นนักเรียนในห้องเรียนสายวิชาวิทยาศาสตร์ที่เรียนร่วมกับบู๊เกือบทั้งหมด โดยแบ่งออกเป็น 2 วง ได้แก่วง **ฟอร์เต** (Forte) ซึ่งแปลว่า เสียงดัง ในภาษาอิตาลี ซึ่งมีสมาชิกคือโอม รวมกับสมาชิกวงดนตรีของบู๊ที่มีอยู่เดิม โดยออกเพลง 6 เพลง ขณะที่อีก 4 เพลงเป็นของวง **ไฟฟา** (Fri-fa) ซึ่งได้ชื่อมาจากการผสมกันของชื่อวง 2 วงที่สมาชิกของวงนั้นชื่นชอบ คือ วงฟรายเดย์ และ วงโซฟา โดยแรกเริ่มนั้น คำว่า *ค็อกเทล* นั้นไม่ใช่ชื่อวง แต่เป็นชื่ออัลบั้มที่เสนอขึ้นโดยบู๊ เนื่องจากเป็นชื่อที่มีความหมายของการผสมกันของเครื่องดื่ม เปรียบเสมือนกับงานดนตรีของทั้งสองวงที่เป็นการรวมตัวของนักเรียนหลายห้อง และด้วยอีกเหตุผลหนึ่ง คือ ข้อสอบการอ่านภาษาอังกฤษ (Reading Comprehension) ที่โรงเรียนออกในช่วงนั้น ออกเกี่ยวกับเรื่องค็อกเทลด้วย 

อัลบั้ม *ค็อกเทล* อัลบั้มชุดแรกของพวกเขาวางจำหน่ายได้สำเร็จในงานกีฬาสีของโรงเรียนเตรียมอุดมศึกษา เมื่อวันที่ 24 ธันวาคม พ.ศ. 2545 ซึ่งวงค็อกเทลถือว่าวันดังกล่าวเป็นวันก่อตั้งวง ต่อมาอัลบั้มชุดนี้วางจำหน่ายเพิ่มในร้านดีเจสยาม และ น้องท่าพระจันทร์ วงจึงเริ่มเป็นที่รู้จักในกลุ่มนักเรียนระดับมัธยมศึกษาตอนปลาย และสร้างกลุ่มแฟนเพลงที่สนใจผลงานของพวกเขาในเวลานั้นในระดับหนึ่ง อัลบั้มนี้มีเพลงที่เป็นที่รู้จัก เช่น "ซ้ำซ้อน" "หลบหน้า" และ "เศษซากความฝัน" ลักษณะของอัลบั้มใกล้เคียงกับอัลบั้มรวบรวมมากกว่างานของวงวงเดียว เพราะเป็นการรวมตัวกันของนักดนตรีระดับชั้นมัธยมศึกษาตอนปลายภายในโรงเรียนเตรียมอุดมศึกษาหลาย ๆ วง โดยเพลงส่วนใหญ่ในอัลบั้มนี้เป็นเสียงร้องของโอม ยกเว้นเพลง "หลบหน้า" และ "Nobody" ที่เป็นเสียงร้องของบู๊

#### อัลบั้ม ''36,000 ไมลส์อะเวย์ฟรอมเฮียร์'' (พ.ศ. 2546–2549)

หลังจากนั้นพวกเขาออกแผ่นเสียงอัลบัมสั้น (อีพี) ชุดแรก ในชื่อชุด *อินไซด์* (Inside) ในปี พ.ศ. 2546 เพื่อรองรับความสำเร็จที่เกิดขึ้นจากอัลบั้มแรก หลังจากนั้นสมาชิกหลายคนในช่วงอัลบั้มแรกได้แยกย้ายออกไปศึกษาต่อในระดับอุดมศึกษา แต่สมาชิกที่เหลืออยู่ 4 คนจากวงฟอร์เต ได้แก่ โอม - ปัณฑพล ประสารราชกิจ (ร้องนำ), บู๊ - วิศรุต เตชะวรงค์ (กลอง), หลง - วิทวัศ หลงชมบุญ (เบส) และ ธิป - ธิปรัชต์ โชติบุตร (กีตาร์) ได้ตัดสินใจรวมตัวกันเป็นวง แต่เนื่องจากบุคคลภายนอกรู้จักชื่ออัลบั้มชุดแรก *ค็อกเทล* มากกว่าชื่อวงฟอร์เต จึงเปลี่ยนชื่อวงเป็น **ค็อกเทล** และใช้ชื่อดังกล่าวในการแสดงดนตรีเรื่อยมา อย่างไรก็ตาม วงค็อกเทลเริ่มต้นทำงานเพลงอัลบั้มชุดที่ 2 โดยไม่มีกำหนดการเผยแพร่ที่แน่นอน เริ่มแต่งเพลงในช่วงปลายปี พ.ศ. 2545 จนถึงกลางปี พ.ศ. 2547 และเริ่มบันทึกเสียงในช่วงเดือนเมษายน พ.ศ. 2547 ช่วงนั้น ธิป มือกีตาร์ ได้รับทุนไปศึกษาต่อที่ต่างประเทศ วงจึงต้องหามือกีตาร์คนใหม่ ซึ่งได้ เอกซ์ - ปาริวัฒน์ สุวรรณชัย เข้ามาแทน

ต่อมาวงค็อกเทลได้ออกจำหน่ายสตูดิโออัลบั้มชุดที่ 2 ในชื่อ *36,000 ไมลส์อะเวย์ฟรอมเฮียร์* (36000 Miles Away From Here) เมื่อวันที่ 29 สิงหาคม พ.ศ. 2547 โดยในอัลบั้มนี้แนวเพลงของวงได้เปลี่ยนแปลงเป็นร็อกอย่างเต็มตัว เป็นแนวป็อปร็อกผสมเมทัลเข้ามาผสม ตามชื่อของวงที่พวกเขานิยามว่าเป็นการผสมผสานผลงานดนตรีให้รวมกันไว้ มีเพลงในอัลบั้ม เช่น "คิดถึงฉันหรือเปล่า", "เพลงรักเพลงสุดท้าย" และ "ไม่ได้มาจากฟ้า" เป็นต้น แต่เนื่องจากเพลงในอัลบั้มนี้เป็นที่รู้จักกันอย่างกว้างขวาง แต่ไม่มีการสนับสนุนในส่วนของวงดนตรีเท่าที่ควร ทำให้เกิดลักษณะของการที่เพลงเป็นที่รู้จักมากกว่าวง

#### อัลบั้ม ''อินเดอะเมโมรีออฟซัมเมอร์โรมานซ์'' (พ.ศ. 2549–2553)

หลังจากเผยแพร่อัลบั้มชุด *36,000 ไมลส์อะเวย์ฟรอมเฮียร์* แล้ว วงค็อกเทลมีสมาชิกใหม่เพิ่ม 2 คน คือ อายุ จารุบูรณะ อดีตมือกลองจาก Saliva Bastard และ เชา - ชวรัตน์ หรรษคุณาฒัย พร้อมกับจัดทำอีพีชุดที่ 2 ในชื่อชุด *Final Light* เผยแพร่ในปี พ.ศ. 2550 หลังจากนั้นได้จัดทำสตูดิโออัลบั้มชุดที่ 3 ในชื่อชุด *[[อินเดอะเมโมรีออฟซัมเมอร์โรมานซ์]]* (In the Memory of Summer Romance) อัลบั้มนี้วงเริ่มทำเพลงมาตั้งแต่ปี พ.ศ. 2549 ใช้เวลาถึง 3 ปี จึงออกจำหน่ายเมื่อวันที่ 27 พฤศจิกายน พ.ศ. 2551 มีแนวเพลงที่แตกต่างจากร็อกในอัลบั้ม *36,000 ไมลส์อะเวย์ฟรอมเฮียร์* มีเพลง "พันธนาการ" ที่เป็นดนตรีสังเคราะห์ผสมร็อก และยังมีบทเพลงในอัลบั้มที่ได้รับการเสนอชื่อเข้าชิงรางวัลสีสันอะวอร์ดส์ ประจำปี พ.ศ. 2551 สาขาเพลงบรรเลงยอดเยี่ยม จากเพลง "ดาราดับแสง" ฉบับบรรเลง

ในปี พ.ศ. 2553 วงค็อกเทลจัดทำอีพีชุดที่ 3 ในชื่อชุด *วัย* ในอัลบั้มประกอบด้วยเพลง "วัย" ในเวอร์ชันต่าง ๆ ผลิตในจำนวนจำกัดที่ 1,000 แผ่น วางจำหน่ายเมื่อวันที่ 15 สิงหาคม พ.ศ. 2553 รายได้จากการจำหน่ายทุกแผ่นหลังหักค่าใช้จ่ายแล้ว วงได้นำไปทำบุญหนังสือเรียนให้กับโรงเรียนพระปริยัติธรรมวัดโพธิ์ศรี จังหวัดสิงห์บุรี ซึ่งในขณะนั้น โอมได้บอกกับผู้จัดการของวงว่า หลังจากอีพีชุดนี้ ดนตรีจะเหลือเพียงงานอดิเรกสำหรับโอม แต่ผู้จัดการวงเชื่อว่าโอมและวงจะมีอนาคตมากกว่าเดิม จึงแอบนำผลงานเพลง "วัย" เวอร์ชั่นปกติไปนำเสนอให้กับบริษัท จีเอ็มเอ็ม แกรมมี่ จำกัด (มหาชน) ดนัย ธงสินธุศักดิ์ โปรดิวเซอร์เพลงของศิลปินในเครือ จึงเรียกทั้งวงเข้าพบ สัปดาห์ถัดมาวงได้เข้าพบวิเชียร ฤกษ์ไพศาล ผู้ก่อตั้งค่ายเพลงจีนี่ เรคคอร์ด และสัปดาห์ถัดมาได้เซ็นสัญญาในทันที

### ยุคที่ 2 (พ.ศ. 2554–2562)
วงค็อกเทลในยุคที่ 2 ได้เซ็นสัญญาทำผลงานเพลงในฐานะศิลปินภายใต้สังกัดจีนี่ เรคคอร์ด ในเครือจีเอ็มเอ็ม แกรมมี่  มีอัลบั้มอีกทั้งหมด 3 ชุด ดังนี้

#### อัลบั้ม ''เท็นเทาซันด์เทียส์'' (พ.ศ. 2554–2555)

ในปี พ.ศ. 2554 หนึ่งเดือนหลังจากเซ็นสัญญา วงค็อกเทลได้ออกสตูดิโออัลบั้มชุดที่ 4 ที่มีชื่อว่า *[[เท็นเทาซันด์เทียส์]]* (Ten Thousand Tears) ซึ่งชื่อดังกล่าวมีที่มาจากชื่อเพลง "ฉันร้องไห้เป็นหมื่นครั้งเพื่อมาเจอเธอ" ถึงแม้ในอัลบั้มนี้วงจะมีสมาชิกเพียง 3 คน แต่มีนักดนตรีเข้าร่วมบันทึกเสียงมากกว่า 40 คน เพื่อสร้างสีสันและผสมผสานแนวดนตรีให้หลากหลายมากยิ่งขึ้น โดยบันทึกเสียงเครื่องดนตรีสดทุกชิ้น และเพลง "วัย" ก็ได้บรรจุไว้ในอัลบั้มนี้ด้วย ทั้งนี้ ในขณะนั้นโอมมีแผนที่จะไปศึกษาต่อในระดับปริญญาโท ที่คณะนิติศาสตร์ มหาวิทยาลัยปักกิ่ง ประเทศจีน จึงตั้งใจว่าจะออกอัลบั้มนี้เพียงอัลบั้มเดียว จึงบอกความตั้งใจดังกล่าวกับวิเชียรไปโดยตรง แต่วิเชียรก็ยังคงให้วงเซ็นสัญญาอยู่ดี เพราะมองว่าเป็นเหมือนกับการเซ็นสัญญากับวงพาราด็อกซ์อีกครั้ง เนื่องจากเห็นว่าวงจะเป็นสีสันที่แปลกใหม่จากศิลปินที่ค่ายมีอยู่ และถึงแม้จะไม่ได้ผลกำไร แต่ก็ยังได้สร้างภาพลักษณ์ที่มีสีสันให้กับค่ายได้

#### อัลบั้ม ''เดอะลอดส์ออฟมิสเซอรี'' และคอนเสิร์ต ''ค็อกเทล เดอะฮาร์ตเลสไลฟ์'' (พ.ศ. 2555–2558)

ในสตูดิโออัลบั้มชุดที่ 5 *[[เดอะลอดส์ออฟมิสเซอรี]]* (The Lords of Misery) วงค็อกเทลมีสมาชิกใหม่คือ ปาร์ค - เกริกเกียรติ สว่างวงศ์ ในตำแหน่งเบส ซึ่งเล่นแบ็กอัปให้กับวงอยู่แล้วในอัลบั้ม *เท็นเทาซันด์เทียส์* ส่วนอายุ จารุบูรณะ ขอลาออกไปทำตามคำสัญญากับเพื่อนในขณะศึกษาในระดับชั้นมัธยมศึกษาที่จะทำวงดนตรีด้วยกัน จึงได้ ฟิลิปส์ เปรมสิริกรณ์ เข้ามาร่วมในตำแหน่งกลองแทน เปิดตัวด้วยเพลง "คุกเข่า" ซึ่งออกจำหน่ายในวันที่ 10 ตุลาคม พ.ศ. 2555 แต่ได้รับความนิยมในช่วงเดือนมกราคม–เมษายน พ.ศ. 2556 และเป็นเพลงที่มีผู้ค้นหามากที่สุดในกูเกิลประจำปี พ.ศ. 2556 และกลายเป็นเพลงสัญลักษณ์ของวงค็อกเทลในเวลาต่อมา นอกจากนี้ยังมีเพลง "โปรดเถิดรัก" ที่ขยายความจากประโยคเล็ก ๆ ในเพลง "เธอทำให้ฉันเสียใจ" ในสตูดิโออัลบั้มชุดที่แล้วของวง โดยเป็นเพลงแรกที่วงบันทึกเสียงร่วมกับวงออร์เคสตราเต็มวง และเป็นเพลงแรกที่ทำมิวสิกวิดีโอเนื้อเรื่อง และเพลง "เธอ" เป็นการกลับมากำกับมิวสิกวิดีโอครั้งแรกในรอบ 20 ปีของ นิค - วิเชียร ฤกษ์ไพศาล กรรมการผู้จัดการของค่ายจีนี่ เรคคอร์ด โดยโอมได้ชักชวนภรรยาของตนมาร่วมแต่งเพลงนี้ด้วยกันอีกด้วย ต่อมาในปี พ.ศ. 2558 วงได้ออกซิงเกิลที่ห้าของอัลบั้มด้วยเพลง "คู่ชีวิต" และจัดคอนเสิร์ตใหญ่ครั้งแรก ในชื่อ ค็อกเทล เดอะฮาร์ตเลสไลฟ์ ขึ้นเมื่อวันที่ 13 มิถุนายน พ.ศ. 2558 ที่เมืองไทย จีเอ็มเอ็มไลฟ์เฮาส์ ชั้น 8 เซ็นทรัลเวิลด์

นอกจากนี้ ยังมีการทำผลงานเพลงกับศิลปินอื่น โดยในปี พ.ศ. 2556 โอมได้ทำผลงานเพลง "ทางที่เลือก" ร่วมกับ ต้า พาราด็อกซ์ และแอร์ เดอะมูสส์ รวมถึงในปี พ.ศ. 2557 วงค็อกเทลได้คัฟเวอร์เพลง "ข้าน้อยสมควรตาย" ของบิ๊กแอส ประกอบภาพยนตร์ตีสาม คืนสาม 3D และเพลง "หนังสือรุ่น" ประกอบซีรีส์เพื่อนเฮี้ยน..โรงเรียนหลอน

#### อัลบั้ม ''ค็อกเทล'' (ชุดที่ 6) และคอนเสิร์ต ''ค็อกเทล ไลฟ์ #เล่นด้วยหัวใจเสมอมา'' (พ.ศ. 2559–2563)
ต่อมาวงค็อกเทลได้ออกสตูดิโออัลบั้มชุดที่ 6 ในชื่อ *ค็อกเทล* ซึ่งเป็นชื่อเดียวกับชื่อวงและชื่ออัลบั้มแรกสุดของวง และเป็นอัลบั้มแรกที่ไม่มีการเปลี่ยนแปลงสมาชิกในการออกอัลบั้มใหม่ แต่เปลี่ยนแปลงสัญลักษณ์ของวงเป็นสัญลักษณ์ตัว C ทับบนไม้กางเขน โดยปรากฏครั้งแรกในเพลง "ทำดีไม่เคยจำ" เมื่อปี พ.ศ. 2560 ภายหลังจากโอมถอด *หน้ากากหอยนางรม* ออก หลังจากถูกคัดออกในรายการ The Mask Singer หน้ากากนักร้อง (ฤดูกาลที่ 2) โดยอัลบั้มนี้ซิงเกิลโปรโมทเพลงแรกคือเพลง "ช่างมัน" ซึ่งออกจำหน่ายในวันที่ 1 พฤษภาคม พ.ศ. 2559 ประกอบไปด้วย 11 บทเพลง แบ่งเป็นเพลงที่เผยแพร่ทางออนไลน์แล้วก่อนหน้าการวางจำหน่ายอัลบั้ม จำนวน 7 เพลง และเพลงที่เหลือได้ทยอยเผยแพร่บนช่องทางออนไลน์หลังจากวางจำหน่ายอัลบั้มแล้ว ระหว่างนี้วงค็อกเทลได้จัดคอนเสิร์ตใหญ่ครั้งที่ 2 ขึ้น ในชื่อ ค็อกเทล ไลฟ์ #เล่นด้วยหัวใจเสมอมา ขึ้นเมื่อวันที่ 14 กรกฎาคม พ.ศ. 2561 ที่อิมแพ็ค อารีน่า เมืองทองธานี ซึ่งหลังจากจบคอนเสิร์ตใหญ่ครั้งนี้ เอกซ์ - ชรัณ ตัณฑนันทน์ หนึ่งในสมาชิกแบ็กอัปในตำแหน่งคีย์บอร์ดมาตั้งแต่ปี พ.ศ. 2553 ได้ขอแยกตัวออกจากวงชั่วคราว ส่วนอัลบั้ม *ค็อกเทล* วางจำหน่ายอย่างเป็นทางการในวันที่ 20 ตุลาคม พ.ศ. 2562 และวงได้จัดคอนเสิร์ตฟรีเปิดอัลบั้มในวันเดียวกัน ณ ลานหน้าฮาร์ดร็อกคาเฟ่ สยามสแควร์ ก่อนที่จะเผยแพร่เพลง "พบพาน" ซึ่งเป็นอีกเพลงที่อยู่ในอัลบั้มนี้ตามมาในอีก 4 วันถัดมา

ในปี พ.ศ. 2563 วงค็อกเทลได้พักการทัวร์คอนเสิร์ตชั่วคราวจากการระบาดทั่วของโควิด-19 ในประเทศไทย โดยวงได้ทำเพลงพิเศษ "ใกล้ใจ" เพื่อแสดงความห่วงใยถึงแฟนเพลง และเข้าร่วมจัดรายการแสดงดนตรีถ่ายทอดสดทางออนไลน์เช่นเดียวกับศิลปินในสังกัดจีเอ็มเอ็ม แกรมมี่ อีกจำนวนหนึ่ง ก่อนจะกลับมาเผยแพร่เพลง "รักจริง (ให้ดิ้นตาย)" ในเดือนกันยายน โดยมี ติ๊ก ชิโร่ และฟักกลิ้งฮีโร่ ร่วมร้อง และมีการผสมผสานแนวเพลงหลากหลายแนว ทั้งร็อก ไทยป็อป และฮิปฮอปไทย เข้าด้วยกัน เดือนถัดมาวงได้เข้าร่วมเป็นส่วนหนึ่งในอัลบั้ม จูกซ์ 100x100 ฤดูกาลที่ 2 และเผยแพร่เพลง "ดึงดัน" ซึ่งมี ตั๊ก - ศิริพร อยู่ยอด ร่วมร้องด้วย โดยโอมวางอารมณ์เพลงให้คล้ายกับเพลง "หมดห่วง" ของตั๊ก ที่โอมเคยนำไปร้องขณะใส่หน้ากากหอยนางรมใน The Mask Singer หน้ากากนักร้อง (ฤดูกาลที่ 2) และในเดือนธันวาคม โอมได้เข้าร่วมเป็นส่วนหนึ่งในอัลบั้ม "ซัน แอนด์ มูน" ซึ่งเป็นอัลบั้มที่นำศิลปินในสังกัดจีเอ็มเอ็ม แกรมมี่ และสังกัดช่องวัน 31 มาร้องเพลงร่วมกันจำนวน 5 เพลง โดยส่วนของโอมนั้นเผยแพร่เพลง "How Are You" ซึ่งมี หนูนา - หนึ่งธิดา โสภณ ร่วมร้องด้วย และเพลงนี้ถือเป็นเพลงสุดท้ายที่วงค็อกเทลผลิตในค่ายเพลงจีนี่ เรคคอร์ด ก่อนที่วงจะย้ายสังกัดในปีถัดมา (พ.ศ. 2564)

### ยุคสุดท้าย (พ.ศ. 2563–2568)
ในยุคสุดท้ายของวงค็อกเทลนี้ วงค็อกเทลทำเพลงภายใต้สังกัดยีนแล็บที่โอมเป็นผู้บริหารค่าย แต่ในเครือจีเอ็มเอ็ม แกรมมี่ ตามเดิม และเป็นการเริ่มต้นของแผนการยุบวงค็อกเทล โดยมีอัลบั้มอีกทั้งหมด 3 ชุด และคอนเสิร์ตอีก 4 รูปแบบ ดังนี้

#### อัลบั้ม ''เฟต'' (พ.ศ. 2564–2565)

ในอัลบั้ม *เฟต* (Fate) วงค็อกเทลได้กลับไปใช้ตราสัญลักษณ์ของวงเป็นรูปแบบเดียวกับในอัลบั้ม *เดอะลอดส์ออฟมิสเซอรี* ดังนั้น วงจึงจัดกิจกรรม ค็อกเทล เมมโมเรียล เซอร์วิส (COCKTAIL Memorial Service) เพื่ออำลาตราสัญลักษณ์เดิมของวงที่เคยใช้ในช่วงปี พ.ศ. 2560–2564 เมื่อวันที่ 6 พฤศจิกายน พ.ศ. 2564 ที่ลิโด้ คอนเน็คท์ โดยยังเป็นการแสดงเพลง "เรื่องธรรมดา" เป็นครั้งแรกอีกด้วย ส่วนรูปแบบของเพลงในอัลบั้มนั้นมาจากแนวคิด "จุดเริ่มต้นและจุดสิ้นสุดของโชคชะตาที่ตัวเราเป็นคนกำหนดเอง" โดยมีการนำแรงบันดาลใจและความชอบส่วนตัวในหลากหลายด้านของสมาชิกวงมารวมไว้ ผ่านการตีความไพ่เมเจอร์อาร์คานาสำรับใหญ่ จำนวน 22 ใบ ประกอบด้วยไพ่แทนวง 1 ใบ, ไพ่แทนสมาชิกวงหลัก 4 ใบ และไพ่อีก 17 ใบแทนแต่ละเพลงในอัลบั้ม และมีทีมอิลลูชั่น นำโดย สุรชัย พุฒิกุลางกูร และศุภชัย อุไรรัตน์ นักออกแบบที่ได้รับรางวัลต่าง ๆ ในด้านการออกแบบ มาร่วมออกแบบปกให้ ทำให้อัลบั้มนี้ได้รับรางวัล Best Cover Art of The Year จากโทตี้มิวสิกอวอร์ดส์ 2021 ซึ่งเนื่องจากอัลบั้มนี้เป็นอัลบั้มจำนวนเพลงมากที่สุดของวง คือทั้งหมด 17 เพลง ดังนั้น จึงแบ่งการเผยแพร่ออกเป็น 2 ตอน คือ แอลฟา (จุดเริ่มต้น) และ โอเมกา (จุดจบ) ดังนี้

##### ตอนที่ 1: ''เฟตแอลฟา'' (พ.ศ. 2564)
อัลบั้ม *เฟตแอลฟา* (Fate αlpha) มีเนื้อหาเกี่ยวกับจุดเริ่มต้นของโชคชะตา มีเพลงทั้งหมด 9 เพลง ประกอบด้วยเพลงที่ทำไว้ขณะอยู่สังกัดเดิม 2 เพลง คือ "รักจริง (ให้ดิ้นตาย)" และ "ดึงดัน", เพลงที่เผยแพร่เบื้องต้นก่อนวางจำหน่าย 3 เพลง คือ "ชั่วชีวิต", "อภิสิทธิ์ชน" จากอัลบั้ม *[[จูกซ์ 100x100]] ฤดูกาลที่ 3*, "เรื่องธรรมดา" และเพลงใหม่ 4 เพลง ซึ่งเผยแพร่มิวสิกวิดีโอพร้อมกันในวันวางจำหน่ายอัลบั้มเมื่อวันที่ 16 ธันวาคม พ.ศ. 2564 คือ "พอดี", "ค้างคา", "แม้ฉันไม่มีอะไรให้เธอ" และ "หัวใจเหล็ก"

##### ตอนที่ 2: ''เฟตโอเมกา'' (พ.ศ. 2565)
อัลบั้ม *เฟตโอเมกา* (Fate Ωmega) มีเนื้อหาเกี่ยวกับจุดจบหรือจุดสิ้นสุดของโชคชะตา มีเพลงทั้งหมด 8 เพลง เช่น "ไม่มีมิตรแท้หรือศัตรูถาวร", "ส่งเธอออกไป", "คนจริงใจ" (ร้องร่วมกับ ปู่จ๋าน ลองไมค์, พงศ์ วงพัทลุง และ ลำไย ไหทองคำ), "นักดนตรี" (ร้องร่วมกับ จ๋าย/โมส ไททศมิตร และ เสือ ธนพล), "ฉันเดินทางเพื่อมาพบเธอ" เป็นต้น โดยวางจำหน่ายเมื่อวันที่ 28 เมษายน พ.ศ. 2565 และมีกิจกรรมเปิดอัลบั้มเป็นนิทรรศการ *COCKTAIL FATE EXHIBITION* ซึ่งจัดขึ้นในช่วงวันดังกล่าวจนถึง 1 พฤษภาคม รวม 4 วัน ที่ลานดิสคัฟเวอรีพลาซา สยามดิสคัฟเวอรี ตามด้วยคอนเสิร์ตออนไลน์ โอเมกา พรีเซนต์ส ค็อกเทล คัมมิง ออฟ เฟต ในวันที่ 7 พฤษภาคม

ต่อมาในวันที่ 23 สิงหาคม พ.ศ. 2565 วงค็อกเทลเผยแพร่เพลง "ไม่เป็นรอง" โดยเดิมเป็นเพลงที่เผยแพร่เพื่อโปรโมทเกม *Nine Songs of Fantasy ตำนานเพลงรักเก้าสวรรค์* แต่ได้รับความนิยมในปีถัดมา (พ.ศ. 2566) เนื่องจากในช่วงระหว่างการหาเสียงในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 มีแฟนคลับของพรรคก้าวไกลนำเพลงนี้ไปประกอบคลิปที่เกี่ยวข้องกับพรรคในสื่อสังคมต่าง ๆ

#### คอนเสิร์ต ''ค็อกเทล คลาสสิกส์'' (พ.ศ. 2566)

[thumb|right|ค็อกเทล ขณะแสดงสดในงาน MRT Music Journey ในวันที่ 9 เมษายน พ.ศ. 2566 ณ [สถานีสวนจตุจักร]]
ในปี พ.ศ. 2566 นี้ วงค็อกเทลเริ่มต้นด้วยกาารทำเพลงฉบับคัฟเวอร์จาก 3 เพลงของโลโซ ได้แก่ "ไม่ต้องห่วงฉัน", "คุณเธอ" และ "ฉันหรือเธอ (ที่เปลี่ยนไป)" ในรูปแบบเมดเลย์ ในชื่อ "LOSOtrilogy" เผยแพร่เมื่อวันที่ 20 เมษายน เป็นส่วนหนึ่งของอัลบั้มพิเศษ *ซนซน 40 ปี จีเอ็มเอ็ม แกรมมี่ นานที 40 ปีหน* เพื่อฉลองครบรอบ 40 ปีของจีเอ็มเอ็ม แกรมมี่ ต่อมาเมื่อวันที่ 4–6 สิงหาคม วงค็อกเทลได้จัดคอนเสิร์ตพิเศษเป็นคอนเสิร์ตซิมโฟนีออร์เคสตราเต็มรูปแบบ ในชื่อ ค็อกเทล คลาสสิกส์ ที่หอประชุมใหญ่ ศูนย์วัฒนธรรมแห่งประเทศไทย โดยวงแสดงร่วมกับวงออร์เคสตราและคายกคณะรวมทั้งหมด 118 คน และเพลงทั้งหมดในคอนเสิร์ตนี้ถูกเรียบเรียงใหม่เพื่อให้วงออร์เคสตรามีความโดดเด่นเทียบเท่ากับวง และตั้งแต่คอนเสิร์ตนี้ เอกซ์ - ชรัณ ตัณฑนันทน์ ได้กลับมาเล่นเปียโนแบ็กอัปให้กับวงอีกครั้ง ในเดือนเดียวกัน วงเผยแพร่เพลงประกอบภาพยนตร์และละครอีก 2 เพลง คือ "เร้น" ประกอบภาพยนตร์แมนสรวง และ "ลั่นทม" ประกอบละครหอมกลิ่นความรัก

#### การยุบวง (พ.ศ. 2567–2568)
 
เมื่อวันที่ 29 มกราคม พ.ศ. 2567 โอมได้ออกแถลงการณ์ระบุว่า วงค็อกเทลจะยุบวงในปี พ.ศ. 2568 และตนจะยุติอาชีพนักร้องไปด้วยในคราวเดียวกัน โดยวงได้เตรียมการยุบวงไว้แล้ว เช่น การตั้งกองทุน การจัดสรรผลประโยชน์ ทรัพย์สินทางปัญญา และการที่ประกาศยุบวงล่วงหน้าเป็นเวลา 2 ปี เนื่องจากเป็นเวลาที่เหมาะสมในการอำลาแฟนเพลงและประกาศถึงผู้ว่าจ้างทั้งหมด พร้อมทั้งประกาศเส้นเวลากิจกรรมก่อนยุบวงเบื้องต้นว่า ในปี พ.ศ. 2567 จะจัดคอนเสิร์ตพิเศษในเดือนพฤษภาคม และจะแสดงในงานจ้างภายในประเทศไทยที่วงรับไว้ รวมถึงเทศกาลดนตรีต่าง ๆ เป็นปีสุดท้าย จากนั้นในปี พ.ศ. 2568 วงค็อกเทลจะจัดคอนเสิร์ตใหญ่ครั้งสุดท้ายและทัวร์คอนเสิร์ตอำลาแฟนเพลงทั่วประเทศต่อไป

ต่อมาเมื่อวันที่ 9 กุมภาพันธ์ ปีเดียวกัน วงค็อกเทลได้ประกาศรายละเอียดเส้นเวลาของกิจกรรมทั้งหมดที่วงและต้นสังกัดจัดขึ้น โดยกำหนดการทั้งหมด เป็นดังนี้

##### ''ค็อกเทล ข้อสอบ'' และอัลบั้ม ''ยัวส์เอเวอร์'' (พ.ศ. 2567)

ในเดือนพฤษภาคม พ.ศ. 2567 วงค็อกเทลได้จัดคอนเสิร์ตประจำที่พบปะทักทายและโต้ตอบ ในชื่อ ค็อกเทล ข้อสอบ โดยให้แฟนเพลงที่เข้ารับชมในแต่ละรอบร่วมกันทำข้อสอบเลือกเพลงที่แต่ละคนต้องการฟัง เพื่อออกแบบเซตลิสต์ที่ไม่ซ้ำกันให้วงเล่นในแต่ละรอบ และมีศิลปินรับเชิญต่าง ๆ สลับขึ้นมาร่วมร้องเพลงตามเซตลิสต์ในรอบนั้น ๆ จัดขึ้นเมื่อวันที่ 4, 5, 9–12, 16–19, 23–26, 30 และ 31 พฤษภาคม รวม 16 รอบ ที่ลิโด้ คอนเน็คท์

สตูดิโออัลบั้ม *[[ยัวส์เอเวอร์]]* อัลบั้มชุดที่ 9 และชุดสุดท้ายของวงค็อกเทล โดยเป็นอัลบั้มเดียวที่วงผลิตภายใต้บริษัท จีเอ็มเอ็ม มิวสิค จำกัด (มหาชน) ที่รับโอนธุรกิจดนตรีจากจีเอ็มเอ็ม แกรมมี่ ออกมาดำเนินการแยกต่างหาก โดยอยู่ในค่ายเพลงยีนแล็บตามเดิม และมีการเปลี่ยนแปลงจำนวนสมาชิกในการออกอัลบั้มใหม่เป็นครั้งแรกในรอบ 12 ปี โดยสมาชิกที่เพิ่มเข้ามาคือ เหน่ง - วิวัฒน์ สว่างวรรณรัตน์ ในตำแหน่งกีตาร์ริทึ่ม และ เอกซ์ - ชรัณ ตัณฑนันทน์ ในตำแหน่งเปียโน ซึ่งทั้งสองคนเล่นแบ็กอัปให้กับวงอยู่แต่เดิม ทำให้อัลบั้มนี้วงมีจำนวนสมาชิกอย่างเป็นทางการมากที่สุดคือ 6 คน โดยมีเพลงในอัลบั้มทั้งหมด 11 เพลง แบ่งเป็นเพลงใหม่ 7 เพลง เช่น "แรงเสียดทาน", "ดีซะกว่า", "ความคาดหวัง" และ "Yours Ever" (ร้องร่วมกับสุวีระ บุญรอด) เป็นต้น และเพลงเดิมที่ยังมิได้บรรจุในอัลบั้มใด ๆ อีก 4 เพลง โดยเผยแพร่อัลบั้มเต็มเมื่อวันที่ 29 สิงหาคม และมีกิจกรรมเปิดอัลบั้มเป็นนิทรรศการ *COCKTAIL, YOURS EVER, LIFETIME EXHIBITION* จัดขึ้นในช่วงวันที่ 1–21 กันยายน ที่ RCB Galleria 1 และ 2 ชั้น 2 ริเวอร์ซิตี

##### ''ค็อกเทล เอเวอร์ ไลฟ์'', ''ค็อกเทล 77 เอเวอร์ ทัวร์'' และการยุบวง (พ.ศ. 2568)

ในปี พ.ศ. 2568 วงค็อกเทลจะรับแสดงงานจ้างเฉพาะต่างประเทศ ส่วนภายในประเทศจะเป็นงานที่วง, บริษัท ครึ่งเก้า จำกัด ของโอม หรือ จีเอ็มเอ็ม มิวสิค จัดขึ้นเอง ประกอบด้วยคอนเสิร์ตใหญ่ครั้งสุดท้าย และคอนเสิร์ตทัวร์ทั่วประเทศ

โดยคอนเสิร์ตใหญ่เต็มรูปแบบซึ่งวงจัดขึ้นครั้งสุดท้ายนี้ มีชื่อว่า ค็อกเทล เอเวอร์ ไลฟ์ จัดแสดงที่สนามราชมังคลากีฬาสถาน ตามความตั้งใจของวงที่จะจัดแสดงในสนามกีฬากลางแจ้ง สร้างสรรค์โดยทีมเกย์เรย์ ภายใต้จีเอ็มเอ็ม โชว์ ของจีเอ็มเอ็ม มิวสิค โดยวงแสดงร่วมกับวงออร์เคสตราและคายกคณะรวมทั้งหมด 186 คน เดิมกำหนดจัดการแสดงในวันที่ 30 มีนาคม จำนวน 1 รอบ ก่อนจะเพิ่มอีก 1 รอบในวันที่ 31 มีนาคม โดยบัตรเข้าชมการแสดงถูกจำหน่ายหมดอย่างรวดเร็วทั้ง 2 รอบการแสดง มีแขกรับเชิญประกอบด้วย โบกี้ไลอ้อน, ตูน บอดี้สแลม, ปั๊บ โปเตโต้, เจ๋ง บิ๊กแอส, โน่ ดนัย, ต้น/โยเย เอเชียเซเว่น, แม็ก เดอะดาร์เกสต์โรแมนซ์, ฟักกลิ้งฮีโร่, คิว ฟลัวร์ และ 22บุลเล็ตส์ บันทึกการแสดงสดคอนเสิร์ตนี้เผยแพร่ทั้งรูปแบบกล่องชุดซีดี และทางเน็ตฟลิกซ์

หลังจากเสร็จสิ้นคอนเสิร์ตใหญ่แล้ว วงค็อกเทลได้จัดคอนเสิร์ตทัวร์อำลาแฟนเพลงในจังหวัดของประเทศไทยทั้ง 76 จังหวัด และ 1 เขตปกครองพิเศษ ในชื่อว่า ค็อกเทล 77 เอเวอร์ ทัวร์ โดยแบ่งรูปแบบการจัดคอนเสิร์ตเป็น 5 รูปแบบ ตามลักษณะพื้นที่ จำนวนประชากร และขนาดเศรษฐกิจในแต่ละจังหวัด มีทั้งรูปแบบที่วงจัดเอง จำนวน 4 ขนาด และขายสัมปทานให้ผู้จัดท้องถิ่นหรือเจ้าของสถานบันเทิงไปจัดต่อ การทัวร์คอนเสิร์ตเริ่มต้นที่ The Pirates Park อำเภอหาดใหญ่ จังหวัดสงขลา เมื่อวันที่ 26 เมษายน และใช้เวลาทัวร์คอนเสิร์ตทั้งหมด 8 เดือน สิ้นสุดที่สนามกีฬาเทพหัสดิน กรุงเทพมหานคร ในวันครบรอบวันก่อตั้งวง คือเมื่อวันที่ 24 ธันวาคม จึงถือว่าวันที่ 24 ธันวาคม พ.ศ. 2568 เป็นวันยุบวงค็อกเทลไปโดยปริยาย รวมระยะเวลาดำเนินกิจกรรมในนามวงค็อกเทลทั้งหมด 23 ปีถ้วน

และหลังจากเสร็จสิ้นการแสดงคอนเสิร์ตครั้งสุดท้ายของวงค็อกเทลในค็อกเทล 77 เอเวอร์ ทัวร์ ที่สนามกีฬาเทพหัสดิน และยุบวงเรียบร้อยแล้ว วงค็อกเทลได้เผยแพร่อัลบั้มชุดพิเศษ *Et'cetera* โดยมีทั้งหมด 9 เพลง แบ่งเป็น 2 ส่วน ได้แก่ เพลงที่โอมประพันธ์ไว้โดยยังไม่แล้วเสร็จ ซึ่งวงได้นำมาจัดทำต่อจนสมบูรณ์ จำนวน 4 เพลง คือ "จากฉันถึงเธอ" (ร้องร่ววมกับ พงษ์สิทธิ์ คำภีร์), "บอกลา", "La Fleur" และ "โปรด" และเพลงจากอัลบั้มแรกของวง ซึ่งถูกนำมาบันทึกเสียงใหม่โดยสมาชิกยุคแรกของวง คือ โอม, ธิป, หลง และบู๊ ผ่านอุปกรณ์บันทึกเสียงที่ทันสมัยขึ้น จำนวน 5 เพลง

## สมาชิก
ปีที่สมาชิกเข้าหรือออกจากวงประมาณการจากปีที่มีการจำหน่ายอัลบั้ม

;สมาชิกปัจจุบัน
* ปัณฑพล ประสารราชกิจ (โอม) – ร้องนำ (พ.ศ. 2545–2568)
* ชวรัตน์ หรรษคุณาฒัย (เชา) – กีตาร์ (พ.ศ. 2551–2568)
* เกริกเกียรติ สว่างวงศ์ (ปาร์ค) – กีตาร์เบส (พ.ศ. 2553–2554, 2555–2568)
* ฟิลิปส์ เปรมสิริกรณ์ (ฟิลิปส์) – กลอง (พ.ศ. 2555–2568)
* วิวัฒน์ สว่างวรรณรัตน์ (เหน่ง) – กีตาร์ (พ.ศ. 2567–2568) (แบ็กอัป พ.ศ. 2553–2567)
* ชรัณ ตัณฑนันทน์ (เอกซ์) – เปียโน, คีย์บอร์ด (พ.ศ. 2567–2568) (แบ็กอัป พ.ศ. 2553–2561, พ.ศ. 2566–2567)

;อดีตสมาชิก

* อายุ จารุบูรณะ (อายุ) – กลอง (พ.ศ. 2551–2555)
* ปาริวัฒน์ สุวรรณชัย (เอกซ์) – กีตาร์ (พ.ศ. 2547–2551)
* ธิปรัชต์ โชติบุตร (ธิป) – กีตาร์ (พ.ศ. 2545–2547)
* ปวีณ ปิ่นน้อย (เจ็ท) – กีตาร์ (พ.ศ. 2549–2552)
* วิทวัส หลงสมบูรณ์ (หลง) – กีตาร์เบส (พ.ศ. 2545–2552)
* วิศรุต เตชะวรงค์ (บู๊) – กลอง, ร้องนำ (พ.ศ. 2545–2549)

;เส้นเวลา

## ผลงาน

### อัลบั้ม
* พ.ศ. 2545: *ค็อกเทล (Cocktail) *
* พ.ศ. 2547: *36,000 ไมลส์อะเวย์ฟรอมเฮียร์ (36,000 Miles Away from Here) *
* พ.ศ. 2552: *[[อินเดอะเมโมรีออฟซัมเมอร์โรมานซ์]] (In the Memory of Summer Romance) *
* พ.ศ. 2554: *[[เท็นเทาซันด์เทียส์]] (Ten Thousand Tears) *
* พ.ศ. 2557: *[[เดอะลอดส์ออฟมิสเซอรี]] (The Lords of Misery) *
* พ.ศ. 2562: *ค็อกเทล (Cocktail) *
* พ.ศ. 2564: *เฟตแอลฟา (Fate αlpha)*
* พ.ศ. 2565: *เฟตโอเมกา (Fate Ωmega)*
* พ.ศ. 2567: *[[ยัวส์เอเวอร์]] (Yours Ever)*
* พ.ศ. 2568: *เอ เซเตรา (Et'cetera)*

### คอนเสิร์ต
* Chang Music Connection presents Cocktail The Heartless Live ที่ เมืองไทย จีเอ็มเอ็มไลฟ์เฮาส์ (13 มิถุนายน พ.ศ. 2558)
* Chang Music Connection presents Cocktail Live #เล่นด้วยหัวใจเสมอมา ที่ อิมแพ็ค อารีน่า เมืองทองธานี (14 กรกฎาคม พ.ศ. 2561)
* LEO presents Cocktail Classics A Symphony Orchestra ที่ หอประชุมใหญ่ ศูนย์วัฒนธรรมแห่งประเทศไทย (4–6 สิงหาคม พ.ศ. 2566)
* LEO presents “COCKTAILข้อสอบ” An Interactive Meet and Greet Concert ที่ ลิโด้ คอนเน็คท์ (4, 5, 9–12, 16–19, 23–26, 30 และ 31 พฤษภาคม พ.ศ. 2567)
* ไทยประกันชีวิต presents COCKTAIL EVER LIVE ที่ ราชมังคลากีฬาสถาน (30 และ 31 มีนาคม พ.ศ. 2568)
* COCKTAIL 77 EVER TOUR จัดแสดงที่ 77 จังหวัดของประเทศไทย (26 เมษายน – 24 ธันวาคม พ.ศ. 2568)

#### ค็อกเทล คลาสสิกส์

**[[โซดาลีโอ|ลีโอ]] พรีเซนท์ส ค็อกเทล คลาสสิกส์ อะ ซิมโฟนี ออร์เคสตรา** () เป็นคอนเสิร์ตครั้งที่ 3 ของวงค็อกเทล และเป็นคอนเสิร์ตครั้งเดียวที่วงแสดงร่วมกับวงซิมโฟนีออร์เคสตราเต็มวง ประกอบด้วยสมาชิกวงค็อกเทล จำนวน 4 คน, สมาชิกแบ็กอัป จำนวน 3 คน, นักดนตรีวงออร์เคสตราจาก 28Orchestra จำนวน 70 คน, คายกคณะจาก The CallUs จำนวน 40 คน และมี ทฤษฎี ณ พัทลุง เป็นผู้อำนวยเพลง รวมจำนวนทั้งหมด 118 คน จัดการแสดงที่หอประชุมใหญ่ ศูนย์วัฒนธรรมแห่งประเทศไทย กรุงเทพมหานคร เบื้องต้นกำหนดจัดการแสดงในวันที่ 5–6 สิงหาคม พ.ศ. 2566 จำนวน 1 รอบ ก่อนจะเพิ่มรอบการแสดงอีก 1 รอบ ในวันที่ 4 สิงหาคม พ.ศ. 2566 โดยบัตรเข้าชมการแสดงถูกจำหน่ายทั้งหมดครบทุกที่นั่งทั้ง 3 รอบการแสดง ภายหลังได้จัดทำบันทึกการแสดงสดคอนเสิร์ตเผยแพร่ย้อนหลังทางยูทูบ

ในรอบการแสดงที่ 2 เมื่อวันที่ 5 สิงหาคม พิธา ลิ้มเจริญรัตน์ ผู้ได้รับการเสนอชื่อเป็นนายกรัฐมนตรีจากพรรคก้าวไกล ได้เข้าร่วมชมคอนเสิร์ต และปรากฎตัวบนจอประกอบการการแสดงระหว่างเพลง "ไม่เป็นรอง" และ "อภิสิทธิ์ชน"

##### รายชื่อเพลง

; องก์ที่ 1
# "ฉันร้องไห้เป็นหมื่นครั้งเพื่อมาเจอเธอ"
# "งานเต้นรำในคืนพระจันทร์เต็มดวง"
# "ไม่เป็นรอง"
# "ช่างมัน"
# "อาจเพราะ"
# "คุกเข่า" (ฉบับเพลงช้า)
# "ดึงดัน"
# "ไม่ได้มาจากฟ้า"
# "ดาราดับแสง"
# "สาวเซี่ยงไฮ้"
# "อภิสิทธิ์ชน"
# "ทำดีไม่เคยจำ"

; องก์ที่ 2
#  "เธอ"
# "คู่ชีวิต"
# "เรา"
# เมดเลย์: "ฉันเดินทางเพื่อมาพบเธอ"/"ซ้ำซ้อน"/"โปรดเถิดรัก"/"เรื่องธรรมดา"/"เงาของเมื่อวาน"/"ส่งเธอออกไป"/"เธอทำให้ฉันเสียใจ"
# "หัวใจเหล็ก"
# "โปรดฟังอีกครั้ง"
# "ชั่วชีวิต"
# "น้ำตาสุดท้าย"
; Encore
#  "ไม่มีมิตรแท้หรือศัตรูถาวร"
# "นักดนตรี"
# "กาลเวลาพิสูจน์คน"

#### ค็อกเทล ข้อสอบ

**ลีโอ พรีเซนทส์ "ค็อกเทล ข้อสอบ" แอน อินเตอร์แอคทีฟ มีทแอนด์กรีด คอนเสิร์ต** () เป็นคอนเสิร์ตลำดับที่ 4 ของวงค็อกเทล จัดแสดงในรูปแบบคอนเสิร์ตประจำที่ (Residency) โดยให้คนดูของแต่ละรอบเลือกเพลงของวงค็อกเทลที่แต่ละคนต้องการฟังทั้งหมด 6 หมวดหมู่ หรือ 6 องก์ โดยใช้รูปแบบเดียวกับการทำข้อสอบ และนำมาประมวลผลเป็นรายชื่อเพลงที่คนดูต้องการฟังมากที่สุดในแต่ละรอบ ทำให้ในแต่ละรอบจะมีรายชื่อเพลงที่ไม่ซ้ำกัน จัดขึ้นทั้งหมด 16 รอบ ในวันที่ 4, 5, 9–12, 16–19, 23–26, 30 และ 31 พฤษภาคม พ.ศ. 2567 ที่ฮอลล์ 2 ลิโด้ คอนเน็คท์ กรุงเทพมหานคร เปิดรอบละ 500 คน เริ่มเปิดจำหน่ายบัตรทั่วประเทศในวันที่ 21 มีนาคม พ.ศ. 2567 โดยบัตรการแสดงถูกจำหน่ายหมดทุกที่นั่งทุกรอบการแสดง

##### แขกรับเชิญ

* ติ๊ก ชิโร่
* กิต/เต ทรีแมนดาวน์
* โลโมโซนิก
* เจษ เจษฎ์พิพัฒ
* เฟิด สล็อตแมชชีน
* บู๊ สกายคิกเรนเจอร์
* มาย ภาคภูมิ
* แน็ป เดอะแน็ป
* ปั๊บ โปเตโต้
* แม็ก เดอะดาร์คเคสท์โรแมนซ์
* กอล์ฟ ฟักกลิ้งฮีโร่
* เจนนี่ ปาหนัน

* วี วิโอเลต
* นนน กรภัทร์
* ปู พงษ์สิทธิ์
* เหว่ง เทพลีลา
* อัทธ์/บอม เยสเซอร์เดส์
* ใหญ่ โลโซ
* เติร์ด ทิลลี่เบิร์ด
* อิ้งค์ วรันธร
* แทน ลิปตา
* พีโอพี
* คิว ฟลัวร์
* ตั๊ก ศิริพร

* เจ๋ง บิ๊กแอส
* เคลียร์
* ภีร์ ฮาร์ดบอย
* แซม แฮงแมน 
* ปิ๊ด บอดี้สแลม
* ก้อง ห้วยไร่
* เบิ้ล ปทุมราช
* ชิน ชินวุฒ
* ต้น/โยเย/ออย เอเชียเซเว่น
* แจ๊ส ชวนชื่น
* เอ้ บอทแคช
* ไททศมิตร

#### ค็อกเทล เอเวอร์ ไลฟ์

#### ค็อกเทล 77 เอเวอร์ ทัวร์

## รางวัล

## อ้างอิง


หมวดหมู่:กลุ่มดนตรีออลเทอร์นาทิฟร็อกสัญชาติไทย
หมวดหมู่:ศิลปินสังกัดจีนี่เรคอร์ดส
หมวดหมู่:ศิลปินสังกัดยีนแล็บ
หมวดหมู่:กลุ่มดนตรีที่ก่อตั้งในปี พ.ศ. 2545
หมวดหมู่:ก่อตั้งในประเทศไทยในปี พ.ศ. 2545
หมวดหมู่:กลุ่มดนตรีไทยในยุค 2000
หมวดหมู่:กลุ่มดนตรีที่ยุบเลิกในปี พ.ศ. 2568
หมวดหมู่:สิ้นสุดในประเทศไทยในปี พ.ศ. 2568
หมวดหมู่:วงกลุ่มหกสัญชาติไทย